Disko-dronningen Donna Summer er død
Sangeren skal ha gått bort tirsdag morgen amerikansk tid, det bekrefter Summers familie overfor nyhetsbyrået AP. - Tidlig i morges mistet vi Donna Summer Sudano, en kvinne med mange begavelser, skriver familien i en pressemelding. - Vi sørger over at hun er borte men feirer hennes ekstraordinære liv og arven etter henne, skriver familien. Ifølge kjendisnettstedet TMZ skal Summer ha dødd av lungekreft. De skriver også at sangersken skal ha jobbet med ett nytt album før hun døde. Summer etterlater seg ektemannen Bruce Sodano, tre barn og fire barnebarn.Hun er kjent for storhiter som «Hot Stuff», «Last Dance» og «Bad Girls» og hadde sin storhetstid på 1970- og 80-tallet. Hun har vunnet fem Grammy-priser. - Hun er den viktigste diskoartisten noensinne. Man tenker på disko som en sjanger med mange enkelthiter, men hun lagde mange album sammen med geniet Giorgo Moroder, sier Morten Ståle Nilsen, musikkskribent i VG. Han trekker frem låten «I Feel Love» som en hit som har tålt tidens tann. - «I Feel Love» er elektronisk futuristisk musikk som har stått som en påle, også i moderne musikk. Det hun lagde av låter er kjempemoderne. Mye av diskoen er cheesy, men Donna Summers låter rocker fremdeles dansegulvet, sier Nilsen. Donna Summer var bosatt i München på 1970-tallet, hvor hun ved hjelp av produsenten Moroder ble en berømt diskosanger. - Hun og Giorgio Moroder er giganter i musikkhistorien som ikke har fått nok annerkjennelse.Hun fikk sitt gjennombrudd i 1975 med «Love To Love You Baby», etterfulgt av store hits som diskoklassikeren «I Feel Love» (1977) og «Hot Stuff» i 1979. Donna Summer har hatt 9 låter og 11 album inne på VG-lista. «Love To Love You Baby» var den første sangen inne på lista i uke 9 i 1976. Sangene med høyest listeplassering for Donna Summer er «Hot Stuff» og «Love To Love You Baby» som nådde 2. plass. Flest uker på singlelista har «Hot Stuff» med 21 uker. «Bad Girls» er det albumet som har ligget lengst på VG-lista Topp 40 i 19 uker. Høyeste listeplassering på albumlista har Donna Summer med «Donna Summer» og «Bad Girls», som nådde 3. plass.
Den amerikanske storartisten Donna Summer er død. Hun tapte kampen mot kreften, 63 år gammel.